‘ઝંઝીર’ની સફળતાથી અમિતજી એંગ્રી યંગ મેન સ્વરૂપે સ્થાપિત થઈ ગયા, તે પછી સલીમ જાવેદની જોડીએ ‘દીવાર’ની સ્ક્રિપ્ટ લખી. મુંબઈના બારામાં પાંગરેલા હાજી મસ્તાનના જીવનના અંશ, ઑન ધ વોટર ફ્રંટના પ્રસંગો તથા અમિતાભના વ્યક્તિત્વને લઈને એ કથા તૈયાર કરાઈ હતી. યશ ચોપડાને જે દિવસે તે મળી તેના બીજા જ દિવસે તેને બનાવવાનો નિર્ણય થઈ ગયો. અમિતાભ ‘દીવાર’ની પટકથાને સૌથી વધુ ચુસ્ત અને સચોટ ગણે છે તો નિર્માતા, નિર્દેશક એમ બધા તેનાથી પ્રભાવિત થયેલા. ગુલશન રાય શશિકપૂરની બદલે એ ભૂમિકા રાજેશ ખન્ના પાસે કરાવવા માંગતા હતા કારણકે અમિતાભ અને રાજેશ ખન્નાની જોડીની ફક્ત બે જ ફિલ્મો આવી હતી. પણ યશ ચોપડાને લાગ્યુ કે પોલીસ ઓફિસરની એ ભૂમિકામાં રાજેશ ખન્ના નહીં જામે, ‘દીવાર’ પૂર્ણ થવા આવી ત્યારે બધાને એ ખ્યાલ આવ્યો કે એમાં એક પણ ગીત નથી, જે પછીથી ઉમેરવામાં આવ્યા. ૧૯૭૫ના જાન્યુઆરીમાં ‘દીવાર’, માર્ચમાં ‘ઝમીર’, એપ્રિલમાં ‘ચુપકે ચુપકે’, જૂનમાં ‘મિલિ’ અને ઓગસ્ટમાં ‘શોલે’ રજૂ થઈ. અને એ સાથે અમિતાભ બીજા બધાને પાછળ મૂકીને ક્યાંય આગળ વધી ગયા. એ વન મેન ઈન્ડસ્ટ્રી કહેવાવા લાગ્યા. શત્રુઘ્ન સિન્હાએ શોલે માટે ઈનકાર કર્યા પછી તેમની ભૂમિકા અમિતાભને મળેલી. શોલેના એ રોલ માટે અમિતાભ ધર્મેન્દ્ર પાસે ગયેલા, જેમણે રમેશ સિપ્પીને એ માટે વિનંતિ કરી અને અમિતાભને એ રોલ મળ્યો. શોલેના એક દ્રશ્યમાં ધર્મેન્દ્ર એટલો બધો દારૂ પી ગયેલા કે તેમનાથી અચાનક ગોળી ચલાવાઈ ગઈ જે અમિતાભની બગલમાંથી નીકળી ગઈ.